Sò werk uitsluitlike areas in deeltitelskemas | George Herald
Sò werk uitsluitlike areas in deeltitelskemas
Thursday, 29 March 2012, 14:32
EIENDOMSNUUS - Areas vir uitsluitlike gebruik (AUG) in deeltitelskemas is bloot dele van die gemeenskaplike eiendom wat aan sekere eienaars vir hul eksklusiewe benutting toegewys is.
En tog, sê Berry Everitt, besturende direkteur van die Chas Everitt International-eiendomsgroep, skep die konsep dikwels verwarring en veroorsaak ernstige onenigheid of selfs dispute onder inwoners.
"'n AUG kan 'n parkeerruimte, motorafdak, toesluit-motorhuis, 'n stoorkamer, 'n private tuin of selfs 'n balkon wees, maar dit is belangrik om in gedagte te hou dat dit nie net deur beperkte toegang of nie-gebruik deur 'n ander persoon omskryf word nie," sê hy.
"In basiese terme moet 'n AUG spesifiek geskep en deur die regulasies van die deeltitelskema beskerm word, of spesifiek ingevolge die bepalings van die Wet op Deeltitels geregistreer word, in welke geval dit op die deeltitelplan aangedui sal word en daar selfs 'n verband op dié deel uitgeneem kan word. Dit bring mee dat dit onder lede van die gesagsliggaam verhandel kan word."
Everitt skryf in die nuusbrief, Property Signposts, dat deeltiteleienaars ook moet weet dat die Wet voorsiening maak daarvoor dat enige eienaar wat die voordeel van 'n AUG geniet, hetsy dit geregistreer of deur die skema se regulasies geskep is, 'n bykomende bydrae tot die heffingsfonds moet maak om kostes rakende munisipale grondbelasting, versekering en onderhoud te dek.
"So 'n bykomende bydrae moet ook nie met die normale heffing verwar word nie. Dit word nie volgens 'n deelnamekwota bereken nie aangesien sulke kwotas ooglopend nie vir AUG geld nie. Die berekening word eerder op die ware koste wat met die AUG verband hou, gegrond."